ประกาศการท่าเรือแห่งประเทศไทย เรื่อง การนำสินค้า หรือตู้สินค้าขาเข้าออกจากท่าเรือกรุงเทพ

ประกาศการท่าเรือแห่งประเทศไทย

ประกาศการท่าเรือแห่งประเทศไทย
เรื่อง การนำสินค้า
หรือตู้สินค้าขาเข้าออกจากท่าเรือกรุงเทพ[๑]

เพื่อเป็นการอำนวยความสะดวกให้กับเจ้าของสินค้า
หรือตัวแทนเจ้าของสินค้าในการนำสินค้าหรือตู้สินค้าขาเข้าออกจากท่าเรือกรุงเทพ
ได้สะดวกและรวดเร็วยิ่งขึ้น อาศัยอำนาจตามความในข้อ ๑๓
ของระเบียบการท่าเรือแห่งประเทศไทย ว่าด้วยการใช้ท่าเรือ บริการและความสะดวกต่าง ๆ
พ.ศ. ๒๕๔๔ ซึ่งออกตามความในพระราชบัญญัติการท่าเรือแห่งประเทศไทย พ.ศ. ๒๔๙๔
ผู้อำนวยการการท่าเรือแห่งประเทศไทยซึ่งได้รับมอบอำนาจจากคณะกรรมการการท่าเรือแห่งประเทศไทย
จึงให้ดำเนินการดังนี้

ข้อ
๑  ยกเลิก
๑.๑ ประกาศท่าเรือกรุงเทพ การท่าเรือแห่งประเทศไทย เรื่อง
การนำสินค้าหรือ ตู้สินค้าขาเข้าออกจากท่าเรือกรุงเทพ ลงวันที่ ๒๓ มีนาคม ๒๕๔๓
๑.๒
ประกาศ หรือหลักปฏิบัติอื่นใดที่ขัดหรือแย้งกับประกาศนี้

ข้อ
๒  ในการชำระค่าภาระสินค้า
หรือตู้สินค้าขาเข้า ให้เจ้าของสินค้า
หรือตัวแทนนำใบสั่งปล่อยสินค้าของบริษัทตัวแทนเรือ (Delivery Order : D/O) เฉพาะกรณีสินค้าที่เปิดตู้นำสินค้าเข้าเก็บในโรงพักสินค้า
(LCL/CFS) และกรณีเป็นสินค้าจากเรือสินค้าทั่วไป (Conventional) พร้อมสำเนาใบตราส่งสินค้า (Bill Of Lading : B/L) ไปที่ศูนย์ชำระค่าภาระและค่าบริการจุดเดียวเบ็ดเสร็จ (One Stop Services) กองบริการค่าภาระเงินสด
สำนักบริหารการเงิน ฝ่ายการเงินและบัญชี
เพื่อชำระค่าภาระโดยใช้ตรายางที่จัดไว้ประทับในใบสั่งปล่อยสินค้าของบริษัทตัวแทนเรือ
พร้อมเลือกรายการที่จะชำระ
โดยเมื่อชำระค่าภาระเรียบร้อยแล้วจะได้รับใบรับของจากท่าเรือกรุงเทพ (Wharf Receipt) ใบเสร็จรับเงิน/ใบกำกับภาษี
และใบอนุญาตนำรถเข้าเขต กทท./ใบกำกับสินค้า
หรือใบอนุญาตนำตู้สินค้าขาเข้าออกนอกเขต (Gate Ticket) จากนั้นให้นำเอกสารที่ได้รับดังกล่าว พร้อมใบสั่งปล่อยสินค้าของบริษัทตัวแทนเรือยื่นต่อพนักงานประจำหน่วยงานที่เก็บรักษาสินค้า
หรือตู้สินค้า

ข้อ
๓  ในการชำระค่าภาระฝากสินค้า
หรือตู้สินค้าเพิ่ม ให้เจ้าของสินค้า
หรือตัวแทนรับใบสั่งปล่อยสินค้าของบริษัทตัวแทนเรือ (Delivery Order : D/O) ที่ระบุจำนวนสินค้า
หรือตู้สินค้าคงเหลือจากหน่วยงานที่เก็บรักษาสินค้าหรือตู้สินค้า
พร้อมจัดทำสำเนาจำนวน ๒ ฉบับ และสำเนาใบเสร็จรับเงิน/ใบกำกับภาษี ๑ ฉบับ
ไปยื่นชำระค่าภาระฝากเก็บสินค้า หรือตู้สินค้าเพิ่มที่ศูนย์ชำระค่าภาระและค่าบริการจุดเดียวเบ็ดเสร็จ
(One Stop Services) จากนั้นให้นำเอกสารที่ได้รับกลับมายื่นที่หน่วยงานที่เก็บรักษาสินค้า
หรือตู้สินค้าเพื่อบันทึกข้อมูลการชำระค่าภาระเพิ่มลงในใบรับของจากท่าเรือกรุงเทพ

ข้อ
๔  การตรวจสอบสินค้า
หรือตู้สินค้าขาเข้าที่สถานีตรวจสอบสินค้า (Checking Post) ให้เจ้าของสินค้า
หรือตัวแทนยื่นเอกสาร ดังต่อไปนี้
๔.๑ กรณีปล่อยสินค้า
ให้ยื่นสำเนาใบรับของจากท่าเรือกรุงเทพและใบอนุญาตนำรถเข้าเขต กทท./ใบกำกับสินค้า
๔.๒
กรณีปล่อยตู้สินค้า ให้ยื่นสำเนาใบรับของจากท่าเรือกรุงเทพ สำเนาใบคำร้องขอนำคอนเทนเนอร์
และ/หรือคอนเทนเนอร์แร็คออกไปจากอารักขาของศุลกากร และใบกำกับตู้สินค้า (Container Slip)
๔.๓
กรณีชำระค่าภาระฝากสินค้าเพิ่ม หรือตู้สินค้าเพิ่ม
ให้ยื่นสำเนาใบสั่งปล่อยสินค้าของบริษัทตัวแทนเรือที่ได้บันทึกวันที่ซึ่งได้ชำระค่าภาระเพิ่มแล้วจากศูนย์ชำระค่าภาระและค่าบริการจุดเดียวเบ็ดเสร็จ
(One Stop Services) เพิ่มเติมจากเอกสาร
ตามข้อ ๔.๑ หรือ ๔.๒

ทั้งนี้
ตั้งแต่วันที่ ๑ มีนาคม ๒๕๕๙ เป็นต้นไป

ประกาศ ณ วันที่ ๒๖
มกราคม พ.ศ. ๒๕๕๙
เรือเอก สุทธินันท์
 หัตถวงษ์
ผู้อำนวยการการท่าเรือแห่งประเทศไทย

ปุณิกา/ปริยานุช/จัดทำ
๑๔ มีนาคม ๒๕๕๙

นุสรา/ตรวจ
๑๐ พฤษภาคม
๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๒๐ ง/หน้า ๙/๑๐ มีนาคม ๒๕๕๙